РЕШЕНИЕ НА КОМИСИЯТА
от 28 май 2014 година
относно установяване на екологични критерии за присъждане на екомаркировката на ЕС на бои и лакове за вътрешно и външно боядисване
(нотифицирано под номер С(2014) 3429)
(текст от значение за ЕИП)
(2014/312/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 66/2010 на Европейския парламент и на Съвета от 25 ноември 2009 година относно екомаркировката на ЕС (1), и по-специално член 8, параграф 2 от него,
след консултация със Съвета по екомаркировка на Европейския съюз,
като има предвид, че:
(1)
Съгласно Регламент (ЕО) № 66/2010 екомаркировката на ЕС може да бъде присъждана на продукти с намалено въздействие върху околната среда през целия им жизнен цикъл.
(2)
В Регламент (ЕО) № 66/2010 се предвижда установяване на специфични критерии за екомаркировка по отношение на групи продукти.
(3)
С цел по-добре да се отрази съвременното състояние на пазара за тази група от продукти и да се вземат предвид иновациите през последните години, се счита за целесъобразно да се измени обхватът на групата от продукти и да се въведе преработен набор от екологични критерии.
(4)
В Решение 2009/543/ЕО на Комисията (2) и Решение 2009/544/ЕО на Комисията (3) се разглеждат поотделно боите за вътрешно и за външно боядисване. Те бяха обединени в един документ за критериите, за да се намали административната тежест за компетентните органи и заявителите. Освен това преработените критерии отразяват новите изисквания относно опасните вещества, които бяха въведени вследствие на предходните решения с Регламент (ЕО) № 66/2010.
(5)
Критериите са насочени, по-специално, към насърчаване на продуктите, които оказват по-слабо въздействие върху околната среда през своя жизнен цикъл, притежават високо качество, добри характеристики и дълготрайност и съдържат ограничено количество опасни вещества (4) и летливи органични съединения. Продуктите с подобрени характеристики по отношение на тези аспекти следва да се насърчават чрез екомаркировката. Следователно е целесъобразно да се установят критерии за присъждане на екомаркировката на ЕС за групата от продукти „бои и лакове“.
(6)
Преработените критерии, както и съответните изисквания за оценка и проверка следва да бъдат валидни за период от четири години, считано от датата на приемане на настоящото решение, като се взема предвид иновационният цикъл за тази група от продукти.
(7)
Поради това решения 2009/543/ЕО и 2009/544/ЕО следва да бъдат заменени с настоящото решение.
(8)
Следва да се разреши преходен период за производителите на продукти, получили екомаркировката на ЕС за бои и лакове за вътрешно и външно боядисване въз основа на критериите, определени в решения 2009/543/ЕО и 2009/544/ЕО, така че те да имат достатъчно време да адаптират своите продукти и да ги приведат в съответствие с преработените критерии и изисквания.
(9)
Мерките, предвидени в настоящото решение, са в съответствие със становището на комитета, създаден съгласно член 16 от Регламент (ЕО) № 66/2010,
ПРИЕ НАСТОЯЩОТО РЕШЕНИЕ:
Член 1
1. Групата от продукти „бои и лакове за вътрешно и външно боядисване“ включва вътрешни и външни декоративни бои и лакове, байцове и сродни продукти, предназначени за употреба от потребители и професионални ползватели, попадащи в обхвата на Директива 2004/42/ЕО на Европейския парламент и на Съвета (5).
2. Групата от продукти „бои и лакове за вътрешно и външно боядисване“ включва: подови лакове и бои; продукти, оцветени от дистрибутора по молба на потребители - непрофесионални или професионални декоратори; цветови системи; декоративни бои в течен или пастообразен вид, които могат да бъдат предварително обработени, оцветени или приготвени от производителя, за да отговарят на нуждите на потребителите, включително бои за дърво, байцове за дърво и за настилки, фасадни бои и покрития за метали, както и грундове и подслоеве от подобни продуктови системи съгласно определението в приложение I към Директива 2004/42/ЕО.
3. Групата от продукти не включва следните продукти:
а)
покрития срещу обрастване на подводната част на корабите;
б)
продукти за импрегниране на дървесина с цел защита;
в)
покрития за специална промишлена и професионална употреба, включително високоустойчиви покрития;
г)
прахообразни покрития;
д)
системи за боядисване, при които се използва ултравиолетово лъчение за втвърдяване;
е)
бои, предназначени главно за превозни средства;
ж)
продукти, чиято основна функция не е да се образува филм върху субстрат - напр. масла и восъци;
з)
пълнители съгласно определението в EN ISO 4618;
и)
бои за пътна маркировка.
Член 2
За целите на настоящото решение се прилагат следните определения:
1.
„боя“ означава пигментиран материал за покритие, доставян под формата на течност, паста или прах, който след полагане върху даден субстрат образува непрозрачен слой със защитни, декоративни или специфични технически свойства и изсъхва до получаването на плътно, прилепващо и защитно покритие;
2.
„лак“ означава прозрачен материал за покритие, който след нанасяне върху даден субстрат образува плътен прозрачен слой със защитни, декоративни или специфични технически свойства и изсъхва, така че се получава плътно, прилепващо и защитно покритие;
3.
„декоративни бои и лакове“ означава бои и лакове, които се полагат на място в сгради, както и върху техните дървени части и арматура, с декоративна и защитна цел;
4.
„лазури“ означава покрития, които създават прозрачен или полупрозрачен слой за декорация и защита на дървесината срещу атмосферните въздействия и дават възможност за лесна поддръжка;
5.
„цветова система“ означава метод за получаване на цветни бои чрез смесването на „основна боя“ с оцветители;
6.
„фасадна боя“ означава покритие, което създава декоративен и защитен слой и се полага върху бетон, подлежаща на боядисване зидария, панелни конструкции, мазилка, плочи от калциев силикат или армиран с влакна цимент;
7.
„фиксиращи грундове“ означава покрития, предназначени да стабилизират свободните частици от субстрата или да придадат водоизолиращи свойства;
8.
„система за боядисване с втвърдяване чрез ултравиолетово лъчение“ означава система, при която нанесеното покритие се втвърдява чрез експозиция на изкуствено ултравиолетово лъчение;
9.
„прахообразно покритие“ означава защитно или декоративно покритие, образувано като нанесен върху субстрат прах се разтопи, така че да се получи непрекъснат слой;
10.
„консерванти за продукти в затворени съдове“ са продукти, използвани за запазване на произведени продукти по време на съхранението им чрез контрол на микробиологичните изменения с цел да се гарантира срокът им на годност;
11.
„консерванти за сухи слоевеса“ продукти, използвани за запазване на слоеве или покрития чрез контрол на микробиологичните изменения или на растежа на водорасли с цел да се запазят първоначалните свойства на повърхността на материали или предмети;
12.
„вещества срещу образуването на ципа“ са добавки към материалите за покритие, които възпрепятстват образуването на ципа по време на производството или съхранението на такива материали;
13.
„летливи органични съединения (ЛОС)“ означава всички органични съединения, чиято начална точка на кипене, измерена при стандартно налягане от 101,3 kPa, е по-ниска или равна на 250 °C съгласно определението в Директива 2004/42/ЕО и които в капилярна колона се елуират до и включително тетрадекан (C14H30) за неполярни системи или диетиладипат (C10H18O4) за полярни системи;
14.
„полулетливи органични съединения (ПОС)“ означава всички органични съединения, чиято начална точка на кипене е по-голяма от 250 °C и които в капилярна колона (6) се елуират с обхват на задържане между n-тетрадекан (C14H30) и n-докозан (C22H46) за неполярни системи и между диетиладипат (C10H18O4) и метилпалмитат (C17H34O2) за полярни системи;
15.
„бели и светли бои“ са тези с трихроматичен индекс (Y) 70 %;
16.
„гланцови бои“ са тези, чийто коефициент на отражение е ≥ 60 при ъгъл на падане 60 °;
17.
„полублестящи бои“ (наричани още полугланцови, полулъскави или полуматови) са тези, чийто коефициент на отражение е 60 и ≥ 10 при ъгъл на падане 60 ° или 85 °;
18.
„матови бои“ са тези, чийто коефициент на отражение е 10 при ъгъл на падане 85 °;
19.
„напълно матови бои“ са тези, чийто коефициент на отражение е 5 при ъгъл на падане 85 °;
20.
„прозрачен“ или „полупрозрачен“ е слой с коефициент на контрастност 98 % за влажен слой с дебелина 120 μ;
21.
„непрозрачен“ е слой с коефициент на контрастност 98 % за влажен слой с дебелина 120 μ.
Член 3
Критериите за присъждане на екомаркировката на ЕС съгласно Регламент (ЕО) № 66/2010 за продукти, попадащи в продуктовата група „бои и лакове“, определена в член 1 от настоящото решение, както и съответните изисквания за оценяване и проверка, са посочени в приложението към настоящото решение
Член 4
Критериите и съответните изисквания за оценяване, посочени в приложението, са валидни за период от четири години, започващ от датата на приемане на настоящото решение.
Член 5
Кодовият номер на продуктовата група „бои и лакове за вътрешно и външно боядисване“, определен за административни цели, е „044“.
Член 6
Решения 2009/543/ЕО и 2009/544/ЕО се отменят.
Член 7
1. Заявленията за присъждане на екомаркировката на ЕС за продукти, попадащи в продуктовата група „бои и лакове“, представени в срок от два месеца от датата на приемане на настоящото решение, могат да се основават или на критериите, посочени в Решение 2009/543/ЕО или Решение 2009/544/ЕО, или на критериите, посочени в настоящото решение. Заявленията се оценяват в съответствие с критериите, на които се основават.
2. Лицензите за екомаркировка на ЕС, присъдени в съответствие с критериите, посочени в Решение 2009/543/ЕО или Решение 2009/544/ЕО, могат да бъдат използвани в продължение на 12 месеца от датата на приемане на настоящото решение.
Член 8
Адресати на настоящото решение са държавите членки.
Съставено в Брюксел на 28 май 2014 година.